Pankreatitas

Pankreatitas () – kasos uždegimas.

Yra ūminis ir lėtinis pankreatitas:
 Ūminis: staiga žūsta kasos ląstelės, agresyvūs kasos fermentai pradeda ardyti, „virškinti“ kasą, patenka į kraują ir taip pakenkia visam organizmui.
 Lėtinis: žuvusių kasos ląstelių vietą užpildo jungiamasis audinys, kasa randėja, mažėja jos fermentų gamyba, vystosi lėtinis nepakankamumas.

Priežastys 

Viena iš pagrindinių yra alkoholis. Jis itin suaktyvina kasos veiklą, o vartojant alkoholį paprastai valgomas gana aštrus ir riebus maistas. Ilgalaikis alkoholio vartojimas sukelia lėtinį, o staigus apsinuodijimas alkoholiu – ūminį pankreatitą. Neįmanoma nustatyti, koks kiekis alkoholio sukelia šią ligą, nes tai susiję su kiekvieno individualia alkoholio tolerancija. Tačiau žinoma, kad labiau kenkia įvairių rūšių alkoholinių gėrimų sumaišymas.

Ūminį pankreatitą gali sukelti ir tulžies latakų akmenligė. Tokiu atveju kasos sultys nenuteka į dvylikapirštę žarną, patenka atgal į kasą ir pradeda ją virškinti.
Ūminis pankreatitas gali išsivystyti ir po pilvo traumų ar operacijų, sergant opalige ir kai kuriomis virusinėmis ligomis (AIDS, parotitu). Įtakos gali turėti ir tam tikrų vaistų vartojimas (azatioprinas, valproinė rūgštis, estrogenai, furozemidas) ar labai padidėjęs lipidų kiekis kraujyje.
Kartais priežasties nustatyti neįmanoma (apie 10 % visų atvejų).

Simptomai 
 Pilvo pūtimas
 Pilvo skausmas
 Kūno masės mažėjimas
 Apetito stoka
 Dažnas tuštinimasis
 Karščiavimas
 Vėmimas
 Viduriavimas
 Pykinimas

Komplikacijos 

Ūminis pankreatitas gali pažeisti ir kitus vidaus organus (plaučių, inkstų nepakankamumas, kraujavimas iš žarnyno). Jeigu prisideda bakterinė infekcija, gali susidaryti sepsis ir į kraują patekusios bakterijos pažeidžia kitus organus. Kitos galimos komplikacijos – sumažėjęs kraujospūdis, sutrikęs kraujo krešėjimas, skysčių kaupimasis pilvo ertmėje.

Lėtinis pankreatitas gali sudaryti pseudocistas (į cistas panašūs dariniai, kuriuose kaupiasi skystis). Jeigu didėdama pseudocista ima spausti tulžį, galima susirgti gelta. Spaudžiant skrandį sutrinka maisto pasisavinimas, o kepenis – jų kraujotaka. Pseudocistos gali plyšti ir taip atsirasti kraujavimas į pilvo ertmę. jeigu lėtinis pankreatitas ilgai negydomas, atsiranda tikimybė susirgti cukriniu diabetu ar kasos vėžiu.

Gydymas 

Pankreatitas aptinkamas atlikus kraujo ir šlapimo tyrimus. Jam būdingas kasos fermentų amilazės ir lipazės padidėjimas, taip pat, padidėjęs leukocitų skaičius, kuris išduoda uždegiminius procesus. Dažnai randamas ir padidėjęs gliukozės kiekis. Kasos pakitimai nustatomi echoskopija arba kompiuterine tomografija. Aptikus cistą atliekama jos punkcija nustatant vėžines ląsteles ir bakterijas.
Pankreatitas gydomas ligoninėje, abiejų rūšių gydymas yra panašus.
Pirmosiomis dienomis skiriama bado dieta, skiriamos lašinės, skausmą slopinantys ir pykinimą mažinantys vaistai. Jeigu yra infekcinių komplikacijų, gydoma antibiotikais. Jei medikamentai nepadeda arba išsivysto pseudocistos, daroma kasos operacija. Prasidėjus diabetui, skiriamos insulino dozės.
Sudėtingiausias yra lėtinio pankreatito skausmo malšinimas. Kartais prireikia narkotinių medžiagų (morfijaus) arba netgi kasos nervų blokavimo.

Sergant pankreatitu, reikia valgyti baltymingą, neriebų maistą, valgyti dažniau, nepersivalgyti. Griežtai draudžiama vartoti alkoholį.

 Nerekomenduojami produktai:
 Riebi, rūkyta, kepta mėsa ar žuvis
 Ankštinės daržovės
 Svogūnai
 Šokoladas
 Gazuoti gėrimai
 Šviežias pienas

Patartina vengti didelio fizinio krūvio.

Šaltiniai 

 http://www.sveikaszmogus.lt/index.php?pagrid=ligos&lid=2&rodyti=str&strid=36373&sritiesid=21&ligid=380

Virškinimo sistemos ligos
Uždegimai